Veteraan-akteurs in nuwe kykNET-komediereeksDie rolverdeling van ‘Lui maar op, Belinda’. Agter van links na regs is Wian Taljaard, Carmen Maarman en Eric Nobbs. Voor van links na regs is Annelisa Weiland, Duncan Johnson en Brümilda van Rensburg. Verskeie veteraan-akteurs van Afrikaanse televisie snoer kragte saam vir ŉ opwindende nuwe kykNET-komedie getiteld Lui maar op, Belinda. Brümilda van Rensburg, Annelisa Weiland, Eric Nobbs, Duncan Johnson en Carmen Maarman is te sien in dié splinternuwe televisiereeks wat afspeel in George in die Wes-Kaap. “Ian en Ander” is ŉ klein hoekwinkeltjie en behoort aan Ian Jantjies, vertolk deur Duncan Johnson, ŉ middeljarige man wat die gejaag van die groot stad vir die vrede van ŉ kleiner dorp verruil het. Vrede is daar egter nie, want die drie “ouer” mense wat vir hom werk, maak hom grys. Belinda Swanepoel, vertolk deur Brümilda van Rensburg, is ŉ eertydse Afrikaanse aktrise en is meer voor haar spieëltjie as voor haar kasregister. Annetjie Nel, gespeel deur Annelisa Weiland, is ŉ militaristiese en konserwatiewe bakster wat haarself meer bemoei met die winkel se sake as met die koek van die dag. Dan is daar die arme, sjarmante boereheld Frans Wessels, gespeel deur Eric Nobbs, wat die vrede tussen Annetjie en Belinda probeer bewaar, maar selde daarin slaag, terwyl die jongste aanstelling, die jong bleeksiel, Dirkie, gespeel deur Wian Taljaard, skielik hoof van sekuriteit word. Maggie, Ian se vrou, vertolk deur Carmen Maarman, kom steek ook nog haar neus in haar man se sake. Saam moet hulle die uitdagings van die ouderdom die hoof bied, maar ook leer dat die lewe vol tweede kanse is en dat ŉ mens nooit te oud is om pret te hê nie. Dit is die eerste keer dat Van Rensburg en Weiland, wat veral geliefd geraak het vir hul onderskeie sepierolle, saam in ŉ televisiereeks speel. Dit is ook Taljaard se eerste hoofrol in ŉ reeks. Boonop gaan verskeie bekende akteurs soos Marion Holm, Denise Newman, Therese Bam en Hannes van Wyk gasverskynings maak. Die hoofskrywer van Lui maar op, Belinda is Chris Vorster, wat tans te sien is in die kykNET-drama Spreeus. Die opkomende skrywer, Marcel Spaumer, het met die storie-idee vorendag gekom. Die aktrise Desiré Gardner, van Binnelanders en Suidooster-faam, en Wesssel Pretorius is mede-skrywers van dié nuwe reeks. Die regisseur is Corné van Rooyen, wat die regie vir flieks en reekse soos Hollywood in my huis, Vaselinetjie, Liewe Kersfeesvader en die nuwe kykNET-reeks Alles Malan behartig het. Lui maar op, Belinda word op stel in ŉ ateljee geskiet by Atlantic Studios in Kaapstad, wat ook die tuiste is van kykNET-reekse soos Suidooster, Kokkedoor, Tussen ons en Kwêla. Homebrew Films is die vervaardiger. Lui maar op, Belinda begin op Maandag 8 Julie om 20:30 op kykNET, DStv-kanaal 144.